Tăriceanu exclude OUG și asumarea răspunderii guvernului pentru modificarea Codului Penal/ SURSE: Liderul ALDE i-a comunicat și lui Dragnea direct că nu susține varianta OUG

Călin Popescu Tăriceanu a declarat luni, după o întâlnire cu Liviu Dragnea, că ”nu am discutat de nici un fel de OUG pe modificarea codurilor. Vom merge exclusiv pe calea dezbaterii parlamentare. Nici asumarea răspunderii guvernului pe codul penal nu va avea loc”.

UPDATE: Potrivit surselor G4Media.ro, Dragnea i-a spus lui Tăriceanu că guvernul pregătește OUG pe modificarea Codurilor iar liderul ALDE i-a comunicat că nu va susține această variantă, spre nemulțumirea liderului PSD.

Declarația lui Tăriceanu e în contradicție cu anunțul de vineri al lui Liviu Dragnea, care avertizase că procedurile parlamentare sunt prea greoaie și lăsase să se înțeleagă că ar urma o posibilă procedură rapidă – fie OUG, fie asumarea răspunderii Guvernului.

”Ordonanța de Urgență (pe Codul Penal) nu e un subiect pentru noi, nu intră în vederile noastre. Am văzut o serie de știri false cu privire la anumite așa-zise modificări ce ar urma să se facă în Codul Penal și Codul de Procedură Penală”, a mai spus Tăriceanu la finalul ședintei de coaliție.

Șeful ALDE a mai spus că ministrul Justiției a terminat de realizat un document cu pe care Ministerul Afacerilor Europene să îl dea partenerilor europeni, un rezumat al modificărilor la Codul Penal și Codul de Procedură Penală. ”Ne aliniem la practicile europene. Vor începe unii să urle în legătură cu lupta anticorupție – prin această campanie politică de așa-zisă combatere a corupției asupra României s-a pus o etichetă de țară coruptă”.